Man in hof oor inbraak by Valke se kantoor | Maroela Media
Brandon Okkers (34) het Donderdag in die Bellville-landdroshof verskyn in verband met 'n inbraak by die Valke se kantoor in Bellville die afgelope naweek.
Lt.kol. Philani Nkwalase, woordvoerder van die direktoraat vir prioriteitsmisdaadondersoeke (die Valke) het gesê daar is by drie kantore ingebreek en daar was ook 'n poging om die deur van nóg 'n kantoor oop te breek. "Okkers is Dinsdag in hegtenis geneem en hy het sekere persoonlike items van Valke-lede in sy besit gehad. Die ondersoek sal ook bepaal of die verdagte verbind kan word met inbrake by dieselfde gebou die afgelope twee jaar."
Nkwalase het gesê items soos geheuestokkies, hardeskywe en privaat persoonlike besittings van lede is tydens die inbrake gesteel. "Die saak is intussen ook na die SAPD-speurdiens verwys vir verdere ondersoek. Die Valke ondersoek ook die saak."